Groep swaar gestraf wat transitoroof beplanFoto ter illustrasie. (Foto: Netcare 911/Twitter) Agt mans is in die hooggeregshof in Pietermaritzburg gevonnis op aanklag van ŉ rits oortredings wat verband hou met hul plan om ŉ geldwa in September 2017 op die N2 tussen Kokstad en Harding te kaap. Die mans, Xolani Mpisana, Morrison Ngcobo, Muzi Blose, Sabelo Buthelezi, Thuthukani Dlamini, Msizi Mkhize, Sibusiso Malusi Ncegwa en Sipho Msayi Nyosi, het voor die voorval en ter voorbereiding vir die transitorooftog, twee voertuie gesteel wat hulle sou gebruik. “Hulle het ŉ BMW 3-reeks gesteel wat aan Xolani Ngwenya behoort het en ŉ Ford Territory wat aan Jonathan Coleman behoort het,” sê Natasha Ramkisson-Kara, provinsiale woordvoerder van die Nasionale Vervolgingsgesag. “Ngwenya se beursie en selfone is ook gesteel.” Op die dag van die voorval het die mans hulself toegerus met vuurwapens en springstof indien hulle enige weerstand sou teëkom. Hulle het ook ŉ Toyota-bakkie gebruik wat aan Mkhize behoort het – dit sou hul wegkomvoertuig wees. “Hulle was nie bewus daarvan dat die polisie reeds inligting van hul bronne ontvang het oor die beplande rooftog nie. Hulle wou die mans onderskep en in hegtenis neem voor hulle hul misdaad kon pleeg. Die polisie het een van die gesteelde voertuie opgemerk en wou dit voorkeer, maar die verdagtes het gevlug en skote op die beamptes gevuur.” Die polisie het teruggeskiet en drie lede van die bende is doodgeskiet. Vyf polisiebeamptes is beseer. Die res van die groep is in hegtenis geneem en daar is beslag gelê op vuurwapens, ammunisie en springstof. Senior staatsaanklaer Monde Mbaqa het die ooggetuies se getuienis en selfoon- en ballistiese bewyse gelei. Dié bewyse het die mans met die misdade verbind. Mpisana, Ngcobo, Blose, Buthelezi, Dlamini, Mkhize en Ncegwa is tot 95 jaar tronkstraf gevonnis vir hul rol in die oortredings. “Die hof het egter bevind dat van die vonnisse gelyklopend uitgedien sal word en hulle sal effektief 30 jaar tronkstraf moet uitdien.” Nyosi is lewenslange tronkstraf en 95 jaar tronkstraf opgelê. “Hy sal effektief lewenslange tronkstraf uitdien omdat van die vonnisse gelyklopend uitgedien word.” Adv. Elaine Zungu, direkteur van openbare vervolging in KwaZulu-Natal, het die ondersoekbeamptes van die polisie gelukgewens en die vervolgingspan vir die uitsonderlike samewerking in die saak. “Voortgesette samewerking sal lei tot suksesvolle vervolgings en die misdaad van transitorooftogte hokslaan.”